சில் சில் வைகுண்டா

சில் சில் வைகுண்டா பொதுவாக ஜில் ஜில் வைகுண்டா (Jil Jil Vaigunda) என்று அழைக்கப்படும் இந்த நெல் வகை, தமிழ்நாட்டின் பாரம்பரிய நெல் வகையாகும். தென்னிந்திய உணவு வகைகளான இட்லி, தோசை மற்றும் சோற்றிற்கும் ஏற்ற இரகமாக உள்ள இதன் தானியம் தடித்தும், (மோட்டா இரகம்) அரிசி மங்கிய வெள்ளை நிறத்திலும் காணப்படுகிறது.

காலம் 
மத்திய கால அளவில் அறுவடைக்கு தயாராகும் இந்த நெல் வகை, 125 - 130 நாட்களில் முதிர்வடைவதாக கூறப்படுகிறது. சம்பா பருவத்தில் நடவு செய்யக்கூடிய இந்நெல் இரகம், நாற்றங்கால் வயது 35 - 40 நாட்களாக உள்ளது. மேலும் இந்த சில் சில் வைகுண்டா இரகம், வைகுண்டா நெல் இரகத்தை ஒப்பீட்டளவில்  10 நாட்களுக்கு முன்பே அறுவடைக்கு வருவதாக கூறப்படுகிறது.

சாகுபடி
புழுதி விதைப்பு மற்றும் நாற்று விட்டு நடவு முறையில் சாகுபடி செய்யப்படும் இது மணல் கலந்த களிமண் பாங்கான நிலங்களில் பயிரிட ஏற்றதாக கூறப்படுகிறது. வறட்சியைத் தாங்கி வளரக்கூடிய இந்நெல் இரகம், முதிர்ந்த நிலையில் சாய்ந்துவிடக்கூடியதாகும்.

மகசூல்
சராசரியாக 104.8 சதமமீட்டர் உயரமும், அதிகபட்சமாக 115.2 சதமமீட்டர் உயரமும் வளரக்கூடிய இந்த இரக நெற்கதிர்களின் நீளம், 22.3 - 24.2 சதம மீட்டராகவும்,  நெற்கதிரில் உள்ள நெல்மணிகளின் எண்ணிக்கை 124 - 155 என கணக்கிடப்பட்டுள்ளது. மேலும் ஆயிரம் நெல்மணிகளின் எடை 24.408 கிராம் உள்ள இந்நெல் வகை, நெல்லின் மகசூல் ஒரு எக்டேருக்கு சராசரியாக 1,200 கிலோவாகவும் (16 மூடைகள்), வைக்கோலின் மகசூல் 1,800 (60 கட்டுகள்) கிலோவாகவும் உற்பத்தித் திறன் கொண்டதாக பதிவு செய்யப்பட்டுள்ளது.

நெல்மணியின் இயல்பு
சில் சில் வைகுண்டாவின் நெல்மணிகளின் இயல்பானது, பூக்கும் பருவத்தில் இளம் பச்சை நிறமாகவும், பால்பிடிக்கும் நேரத்தில் அடர் பச்சை நிறத்திலும், முதிர்ச்சிப்  பருவத்தில் வைக்கோல் (பழுப்பு) நிறமாகவும் காணப்படும்.

வெளி இணைப்பு
 சில் சில் வைகுண்டா நெல் படிமங்கள்

 சான்றுகள் 

பகுப்பு:நெல் வகைகள்
பகுப்பு:தமிழ்நாட்டின் நெல் வகைகள்